**Pastiersky list Sielničanom**

Milí bratia a sestry, posledné dni sú tak pekne slnečné, že sa človeku ani nechce veriť v realitu nejakej hrozby. No médiá nás o nej informujú ustavične. Stále viac nakazených, stále prísnejšie opatrenia.

Nadišla prvá nedeľa, kedy sa nemôžeme spolu stretnúť okolo Pánovho oltára. V evanjeliu tretej pôstnej nedele sa číta o tom, ako Ježiš vyšiel z bezpečnej zóny svojho národa a prišiel do samarijského mesta Sychar. Je to niečo nevšedné, lebo (ako Ján zdôrazňuje) „židia sa totiž so Samaritánmi nestýkajú“. Po dlhom rozhovore so Samaritánkou, keď ona priviedla k Ježišovi aj ďalších, sa Ježiš nechal prehovoriť, aby v tomto meste ešte niekoľko dní zostal.

Veríme v Eucharistiu – jedinečnú Ježišovu prítomnosť medzi nami. No vieme aj to, že Ježiš môže (hoci nie sviatostne) prebývať aj v našom dome. Zvlášť v týchto dňoch môžeme byť ako Samaritáni, ktorý ho prosia, aby u nás zostal, aby u nás býval. Každý dom pokrsteného katolíka v Sielnici je neviditeľne spojený s naším chrámom. V tomto chráme večné svetlo naďalej ustavične svieti. Lúče znázornené v podlahe a tryskajúce spod bohostánku nám naznačujú siločiary Božej milosti, ktorá prekračuje múry kostola a prúdi do celej našej obce.

Eucharistia je to najcennejšie, čo nám náš Pán odovzdal. Hoci sa jej teraz nemôžete zúčastniť, buďte si vedomí, že na našom oltári sa naďalej uskutočňuje premenenie. V prázdnom kostole (niekedy aj) so slzami v očiach slávim (občas dokonca so spevom) liturgiu na konkrétne úmysly, ale aj s myšlienkou na vás všetkých.

Ježiš je tu! On nás nenechal. A hovorí nám, viac ako inokedy: Nebojte sa! Sú to Jeho veľkonočné slová. Víťazné! Buďme opatrní a rešpektujme všetky bezpečnostné opatrenia, ale neprepadnime panike a smútku! Nenechajme si zobrať radosť z Božej prítomnosti a moci!

Mám vás rád a každý večer pred spaním vás žehnám v mene Otca i Syna i Ducha Svätého. Amen.

*Marián Gregor, farár*

Príloha: fotky z piatkovej sv. omše